Document ID: 32004R1769

KOMMISSIONENS FORORDNING (EF) Nr. 1769/2004
af 14. oktober 2004
om ændring af forordning (EF) nr. 2390/1999 om form og indhold af de regnskabsoplysninger, der skal forelægges for Kommissionen i forbindelse med regnskabsafslutningen for EUGFL, Garantisektionen, samt i forbindelse med kontrol og udarbejdelse af overslag
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1258/1999 af 17. maj 1999 om finansieringen af den fælles landbrugspolitik (1), særlig artikel 4, stk. 8, og
ud fra følgende betragtninger:
(1)
I artikel 2, stk. 3, i Kommissionens forordning (EF) nr. 1663/95 af 7. juli 1995 om gennemførelsesbestemmelser til Rådets forordning (EØF) nr. 729/70 for så vidt angår proceduren for regnskabsafslutning for EUGFL, Garantisektionen (2) er det fastsat, at formen og indholdet af de i artikel 4, stk. 1, litra c), i nævnte forordning omhandlede regnskabsoplysninger fastlægges efter proceduren i artikel 13 i forordning (EF) nr. 1258/1999.
(2)
Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (3), der gælder for fællesskabsinstitutionerne og -organerne, og Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (4), der er gennemført i national lov, beskytter fysiske personers ret til fortrolighed med hensyn til behandlingen af personoplysninger.
(3)
Personoplysninger, der er indeholdt i oplysninger, der indsamles i forbindelse med Kommissionens forordning (EF) nr. 2390/1999 (5), bør behandles i overensstemmelse med forordning (EF) nr. 45/2001, hvor det bl.a. er fastsat, at de registrerede skal oplyses om deres rettigheder, inkl. retten til efter anmodning at få oplyst deres personoplysninger, retten til at få berigtiget urigtige eller ufuldstændige personoplysninger og retten til på ethvert tidspunkt at gøre indsigelse over for den europæiske tilsynsførende for databeskyttelse. I henhold til traktatens artikel 248, stk. 3, har Revisionsretten adgang til regnskabsoplysningerne som omhandlet i artikel 4, stk. 1, litra c), i forordning (EF) nr. 1663/95 og kan behandle personoplysninger i overensstemmelse med artikel 5, litra b), og artikel 7 i forordning (EF) nr. 45/2001.
(4)
Med henblik på kontrol i forbindelse med regnskabsafslutning for EUGFL, Garantisektionen, har Det Europæiske Kontor for Bekæmpelse af Svig (OLAF) også adgang til regnskabsoplysningerne som omhandlet i artikel 4, stk. 1, litra c), i forordning (EF) nr. 1663/95 og kan behandle personoplysninger i overensstemmelse med artikel 5, litra a), og artikel 7, stk. 1, i forordning (EF) nr. 45/2001.
(5)
Formen og indholdet af de regnskabsoplysninger, der skal forelægges for Kommissionen i forbindelse med regnskabsafslutningen for EUGFL, Garantisektionen, samt i forbindelse med kontrol og udarbejdelse af overslag, er for tiden fastsat i Kommissionens forordning (EF) nr. 2390/1999. Nævnte forordning bør tilpasses.
(6)
Som følge af ændringer i kontoplanen og for at sikre en optimal og up to date overførsel af regnskabsoplysninger mellem medlemsstaterne og Kommissionen er det nødvendigt at tilpasse bilagene til forordning (EF) nr. 2390/1999 fra den 16. oktober 2004.
(7)
Forordning (EF) nr. 2390/1999 bør derfor ændres i overensstemmelse hermed.
(8)
De i denne forordning fastsatte foranstaltninger er i overensstemmelse med udtalelse fra EUGFL-Komitéen -
UDSTEDT FØLGENDE FORORDNING:
Artikel 1
I forordning (EF) nr. 2390/1999 foretages følgende ændringer:
1)
Artikel 2 affattes således:
»Artikel 2
1. De i artikel 4, stk. 1, litra c), i forordning (EF) nr. 1663/95 omhandlede regnskabsoplysninger skal udelukkende anvendes af Kommissionen i forbindelse med:
a)
udførelsen af arbejdet vedrørende regnskabsafslutningen for EUGFL, Garantisektionen, i henhold til forordning (EF) nr. 1258/1999
b)
kontrol med udviklingen og udarbejdelse af prognoser i landbrugssektoren.
I denne forbindelse kan Revisionsretten og Det Europæiske Kontor for Bekæmpelse af Svig (OLAF) få adgang til disse regnskabsoplysninger.
2. Personoplysninger, der er inkluderet i de indsamlede oplysninger, behandles kun med henblik på formålene i stk. 1. Særlig hvis Kommissionen anvender regnskabsoplysninger til det i stk. 1, litra b), omhandlede formål, skal den gøre disse data anonyme og udelukkende behandle dem i sammenfattet form.
3. Har den registrerede spørgsmål til behandlingen af sine personoplysninger, retter han dem til Generaldirektoratet for Landbrug i Kommissionen: AGRI-J1@cec.eu.int
4. Kommissionen skal sikre, at de i artikel 4, stk. 1, litra c), i forordning (EF) nr. 1663/95 omhandlede regnskabsoplysninger garanteres fortrolighed og sikkerhed.«
2)
Bilag I, II og III til forordning (EF) nr. 2390/1999 erstattes med de respektive bilag til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Den anvendes fra den 16. oktober 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. oktober 2004.

Labels: 12
4
15
6